เรื่องร้องเรียน (เสนอแนะ) วันที่ 2022-09-02 05:31:29 — แขวงคันนายาว เขตคันนายาว กรุงเทพมหานคร
เนื่องด้วยเมื่อวันที่ 18 มีนาคม 2563 ข้าพเจ้าได้เดินทางไปจดทะเบียนหย่า ที่สำนักงานเขตคันนายาว โดยมีลำดับเหตุการณ์ดังนี้
1.ในวันที่ 18 มีนาคม 2563 ในการจดทะเบียนหย่า เจ้าหน้าที่ไม่ได้ให้คำแนะนำเรื่องของการระบุผู้ปกครองบุตร ในส่วนนึงของขั้นตอน เจ้าหน้าที่ให้เอกสารเพื่อให้กรอก โดยเป็นการกรอกรายละเอียดต่างๆ รวมถึงคำถามที่ว่า หลังจากหย่าร้างบุตรจะอาศัยอยู่กับใคร ซึ่งตามที่ข้าพเจ้าได้ตกลงกับฝ่ายหญิง (ภรรยาในขณะนั้น) คือ บุตรคนโตจะอาศัยอยู่กับมารดา และบุตรคนที่สองจะอาศัยอยู่กับบิดา (ข้าพเจ้า) และจะขอฝากเลี้ยงบุตรชายคนสองไว้ก่อนจนถึงเดือนธันวาคม 2563 จึงจะรับกลับมาอาศัยอยู่กับข้าพเจ้า เนื่องจากในขณะนั้นข้าพเจ้ากำลังศึกษาในระดับปริญญาตรี ปีการศึกษาสุดท้าย และมีความจำเป็นต้องเข้ารับการฝึกงานตามหลักสูตรของสถานศึกษา ฝ่ายหญิงจึงได้กรอกไปตามข้อเท็จจริงตามที่เข้าใจว่าบุตรคนที่สองจะอาศัยอยู่กับฝ่ายหญิงชั่วคราว โดยไม่ทราบว่าจะมีผลในการปกครองไปจนกว่าบุตรคนที่สองจะบรรลุนิติภาวะตามกฎหมาย เพราะตามเอกสารที่กรอกไม่ได้มีการระบุไว้เช่นนั้น รวมถึงทางเจ้าหน้าที่ ที่ทำหน้าที่จดทะเบียนหย่าให้ในขณะนั้น ไม่ได้มีการสอบถามพูดคุยเพื่อให้คำแนะนำใดๆ ยกเว้นการสอบถามเรื่องทรัพย์สินร่วมกัน ความเข้าใจในขณะนั้นของข้าพเจ้าและฝ่ายหญิง คือ บิดามารดา ถึงแม้จะหย่าร้างกันก็ยังคงเป็นบิดามารดาอยู่ร่วมกัน ไม่มีความจำเป็นต้องยื่นสิทธิผูกขาดในการปกครองบุตรแต่เพียงฝ่ายใดฝ่ายหนึ่ง จึงไม่ได้ติดใจเรื่องดังกล่าว ซึ่งเป็นความเข้าใจที่ผิด เพราะไม่ได้รับคำแนะนำใดๆจากเจ้าหน้าที่ชำนาญงาน
2.หลังจากวันที่ 18 มีนาคม 2563 ประมาณ 2-3 วัน ทางญาติฝ่ายข้าพเจ้าได้มีการแนะนำในเรื่องของบันทึกหลังการหย่า ว่าการระบุผู้ปกครองบุตรจะมีผลตามกฎหมาย ข้าพเจ้าและฝ่ายหญิงจึงได้มีการกลับไปที่สำนักงานเขตอีกครั้ง เพื่อขอแก้ไขบันทึกท้ายใบสำคัญการหย่า ในวันนั้นไม่พบนางสาวนุชนาถ ธรรมพงษา เจ้าหน้าที่ที่ได้ทำการจดทะเบียนหย่าให้  แต่ได้พบเจ้าหน้าที่ชาย (ไม่ทราบชื่อ) ได้ให้คำแนะนำว่า บันทึกแนบท้ายใบหย่า ทางฝ่ายทะเบียนไม่มีอำนาจในการแก้ไข และให้ทางข้าพเจ้าดำเนินการยื่นคำร้องต่อศาลเยาวชนในการขอคำสั่งจากศาลให้แก้ไขบันทึกแนบท้ายใบหย่า
3.ข้าพเจ้าได้หาข้อมูล และปรึกษากับเจ้าหน้าที่ของศาลเยาวชน ในการดพเนินการดังกล่าว และพบว่าในการดำเนินการต้องมีการแต่งตั้งทนายให้เป็นตัวแทน ซึ่งมีข้าใช้จ่ายในการดำเนินการสูง ในขณะนั้นข้าพเจ้ายังเป็นเพียงนักศึกษา มีรายได้จากการทำอาชีพรับจ้างแค่พอเลี้ยงชีพ จึงไม่ไม่สามารถดำเนินการได้
4.เดือนเมษายน 2563 (หลังจากจดทะเบียนหย่าเป็นเวลาหนึ่งเดือน) ข้าพเจ้าได้รับบุตรคนที่สองมาอาศัยอยู่กับข้าพเจ้า เนื่องจากสถานการณ์โควิด 19 ในขณะนั้น ข้าพเจ้าจึงได้เข้ารับการฝึกงานภายในจังหวัดกรุงเทพมหานคร และบุตรคนที่สองก็ได้อาศัยอยู่กับข้าพเจ้าตั้งแต่บัดนั้นเป็นต้นมา
5.เดือนมีนาคม 2565 ข้าพเจ้าจบการศึกษา ได้เข้าทำงานในบริษัทแห่งหนึ่งพอมีรายได้ที่จะสามารถว่าจ้างและแต่งตั้งทนายให้ดำเนินการยื่นคำร้องต่อศาลได้ โดยได้ตกลงค่าจ้างเป็นเงินทั้งสิ้น 7,000 บาท
6.วันที่ 21 กรกฎาคม 2565 หลังจากผ่านกระบวนการต่างๆจากศาลเยาวชนและได้รับคำสั่งศาลในการเปลี่ยนแปลงอำนาจการปกครองบุตรคนที่สอง ข้าพเจ้าก็ได้นำเอกสารคำสั่งดังกล่าวไปยื่นขอเปลี่ยนแปลงอำนาจการปกครองบุตรที่สำนักงานเขตคันนายาว เสร็จสิ้นเรียบร้อย
7.วันที่ 21 กรกฎาคม 2565 ข้าพเจ้าได้้ร้องเรียนเจ้าหน้าที่ทะเบียนสำนักเขตคันนายาว ผ่านทางศูนย์รับเรื่องร้องเรียน 1555 ทางโทรศัพท์ โดยได้เล่าเหตุการณ์ข้อที่ 1 ถึงข้อที่ 6 เพื่อให้ทางสำนักงานเขตคันนายาวรับผิดชอบกับเหตุการณ์ที่เกิดขึ้น ให้เจ้าหน้าที่รับเรื่องดำเนินการ
8.วันที่ 4 สิงหาคม 2565 ข้าพเจ้าได้โทรสอบถามติดตามเรื่องร้องเรียนดังกล่าวไปทางสายด่วน 1555 โดยทางสำนักงานเขตคันนายาว ได้ชี้แจ้งเป็นเอกสารกลับมาในเชิงปฏิเสธและยืนยันว่าทางเจ้าหน้าที่ได้ทำตามระเบียบถูกต้อง และได้ดำเนินการแก้ไขบันทึกการหย่าให้ข้าพเจ้าเป็นที่เรียบร้อยแล้ว โดยที่ทางสำนักงานเขตไม่เคยติดต่อสอบถามข้าพเจ้าถึงรายละเอียดและข้อเท็จจริงใดๆ ข้าพเจ้าจึงโต้แย้งไปว่าการแก้ไขบันทึกแนบท้ายใบหย่า เป็นเหตุการณ์ที่เกิดขึ้นที่หลังจากเหตุการณ์ในข้อที่ 1 ซึ่งข้าพเจ้าดำเนินการด้วยต้นเอง เสียซึ่งเวลาและทรัพย์สิน จึงเป็นที่มาข้องการร้องเรียนครั้งนี้ ทางเจ้าหน้าที่ 1555 แจ้งว่าจะรับเรื่องและจะดำเนินการต่อให้
9.วันที่ 16 สิงหาคม 2565 ข้าพเจ้าติดตามเรื่องร้องเรียนผ่านสายด่วน 1555 อีกครั้ง แต่ก็ได้รับการตอบกลับจากสำนักงานเขตคันนายาว ผ่านทางสายด่วน 1555 โดยสรุปใจความได้ว่าจำเหตุการณ์ดังกล่าวไม่ได้ และได้ขอโทษและจะนำไปปรับปรุง

จากเหตุการณ์ทั้งหมดที่ข้าพเจ้าได้เล่ามา ข้าพเจ้าต้องการขอให้เจ้าหน้าที่ทะเบียนสำนักงานเขต ได้ออกมารับผิดชอบการปฏิบัติหน้าที่ที่ละเลยต่อประชาชน โดยไม่ได้ให้คำแนะนำหรือคำปรึกษาประชาชนอย่างที่ควร (ตามข้อที่ 1)  เป็นเหตุให้ข้าพเจ้าต้องเสียเวลา และทรัพย์สิน โดยไม่มีความจำเป็น การร้องเรียนผ่านสายด่วน 1555 นั้นเป็นระบบที่ไม่ได้ช่วยเหลือประชาชนแต่อย่างใด เป็นเพียงเสมือนตัวกลางให้ข้าพเจ้าฝากไปถามสำนักเขตคันนายาว และให้ทางสำนักงานเขตคันนายาวตอบกลับข้าพเจ้ามา และข้าพเจ้ามองว่าการให้ผู้ถูกร้องเรียนตรวจสอบการทำงานของตนเอง ย่อมไม่พบความผิด  ซึ่งไม่เป็นธรรมแก่ผู้ร้องเรียน ส่วนเรื่องที่ทางสำนักเขตชี้แจ้งว่าจะนำไปปรับปรุง ข้าพเจ้าเห็นสมควรและสนับสนุนเป็นอย่างยิ่ง แต่ไม่ได้หมายความว่าเป็นการรับผิดชอบตามที่ข้าพเจ้าได้แจ้งไปในครั้งแรก (ข้อที่ 7)
ข้าพเจ้าจึงขอความกรุณาให้ผู้ที่เกียวข้องและมีอำนาจในการตรวจสอบ ให้ความเป็นธรรมแก่ประชาชนอย่างข้าพเจ้า ให้ได้รับความเป็นธรรม และขอให้ทางสำนักงานเขตรับผิดชอบอย่างจริงกับเหตุการณ์ที่เกิดขึ้น